**ELŐTERJESZTÉS**

**Szombathely Megyei Jogú Város Közgyűlésének**

**2022. június 27-i ülésére**

**Javaslat közterületek elnevezésére**

Magyarország helyi önkormányzatairól szóló 2011. évi CLXXXIX. törvény (Mötv.) 42. § 8. pontja értelmében a közterületek elnevezése a képviselő-testület kizárólagos hatáskörébe tartozik. Az alábbiakban két szombathelyi közterület elnevezésére teszek javaslatot.

**I.**

A Hajnóczy József utca Szombathelyen két szakaszból áll. A Jáki úti temetőtől keletre, a Körmendi út és a Jáki út közötti szakaszon címek kijelölésére is több esetben sor került. A temetőtől nyugatra, a Temesvár utcáról a Király Sportlétesítménynél nyíló zsákutca is ezt a nevet viseli, itt jelenleg házszámkijelölésre még nem került sor. Tekintettel arra, hogy a zsákutcával szomszédos telkek megvásárlásra kerültek és összevonásra kerültek a Király Sportlétesítménnyel, már nem várható, hogy az utca elérje a Hajnóczy József utca másik szakaszát, így már nem indokolt, hogy ez a zsákutca is ezt az elnevezést viselje.

Fentiek alapján lehetségessé válik a Hajnóczy József utca ezen része, azaz a Szombathely, belterület 10598 hrsz-ú, kivett közút megjelölésű közterület átnevezése. Az érintett közterületi ingatlan elhelyezkedését az előterjesztéshez 1. számú mellékletként csatolt térképmásolat szemlélteti.

Tekintettel arra, hogy az érintett útszakasz a Király Sportlétesítmény objektumánál nyíló és az ingatlan szomszédságában található zsákutca, ezért arra teszek javaslatot, hogy az a Haladás közelmúltban elhunyt labdarúgójáról, Király Ferencről kerüljön elnevezésre.

**Király Ferenc** Szombathelyen született 1952. június 20-án. Labdarúgó pályafutását a Szombathelyi Spartacusban kezdte, innen került a Haladáshoz, ahol 1970 és 1984 között összesen 260 elsőosztályú mérkőzésen viselte a zöld-fehér mezt, ezeken 30 gólig jutott, a klub legendás középpályása lett. Klubkarrierje csúcsán 1975-ben a Magyar Népköztársaság Kupa döntőjébe vezette a Haladást, ahol végül 3:2-re kapott ki a csapat az Újpesti Dózsától. Ez a meccs nemzetközi kupaindulást jelentett a zöld-fehéreknek, és Király Ferenc a KEK-ben is letette a névjegyét, gólt szerzett a máltai Valletta ellen. Tagja volt 1983-ban az indiai Nehru-kupát nyert – a magyar olimpiai válogatottként szerepelt – Haladásnak is. Labdarúgó pályafutását Ausztriában, Oberwartban fejezte be 1986-ban.

Király Ferenc fiával, a 108-szoros magyar válogatott kapussal, Király Gáborral együtt 2003-tól a Király Sportlétesítmény felépítésén és működtetésén dolgozott, 2006-ban részt vett a Király Sportegyesület megalapításában, 2021. március 17-én bekövetkezett haláláig az egyesület elnöke volt.

2022. június 20-án volt születésének 70. évfordulója, ennek kapcsán állíthat Önkormányzatunk méltó emléket a Haladás egykori középpályásának azzal, hogy róla nevezi el a Király Sportlétesítményhez vezető utcát.

Tájékoztatom a Tisztelt Közgyűlést, hogy Király Ferenc családja a közterület elnevezéshez előzetes hozzájárulását adta.

**II.**

Az Állatvédők Vasi Egyesülete (9700 Szombathely, Szigligeti u. 67.) a szombathelyi 0787/2 hrsz-ú ingatlan egy részének, a kialakult állapot szerint az Ábránd Állatotthon mellett húzódó, de ugyanazon a helyrajzi számon lévő földes út elnevezésével kapcsolatban fordult a Tisztelt Közgyűléshez. Kérelmük szerint működésükben komoly problémát okoz, továbbá látogatóik, adományozóik, a talált, vagy rosszul tartott állatokat hozzájuk eljuttatók és az esetleges örökbefogadóik számára is nagy nehézséget okoz, hogy az Állatotthon utcanév-elnevezéssel nem rendelkezik, hiszen jelenleg csak az adott ingatlan helyrajzi számával van a létesítmény megjelölve, beazonosítva.

A Tisztelt Közgyűlés a 423/2019. (IX.26.) Kgy. sz. határozata értelmében az állatmenhely, azaz az Ábránd Állatotthon működésének biztosítása érdekében az Önkormányzat ingyenes használati jogviszonyt biztosított az Állatvédők Vasi Egyesületének és a Kutyamenhely Alapítványnak az önkormányzati tulajdonú 0787/2 hrsz-ú ingatlan egy részére vonatkozóan.

A közterületek elnevezésével kapcsolatos jogi szabályozást figyelembe véve az azonos helyrajzi számon szereplő út elnevezése nem lehetséges, de az állatmenhely a 0787/2 hrsz-ú ingatlan előtt elhúzódó szomszédos ingatlan, azaz a Szombathely, külterület 0770 hrsz-ú, kivett országos közút (a Nárai Külső út folytatása) használatával közelíthető meg. Ez jelenleg elnevezéssel nem rendelkező közterületként alkalmas a kérelemben foglalt probléma megoldására. Mindezek alapján kezdeményezem a Szombathely külterület 0770 hrsz-ú, kivett országos közút elnevezését. A szóban forgó közút elhelyezkedését az előterjesztéshez 2. számú mellékletként csatolt térképmásolat szemlélteti.

Tekintettel arra, hogy a fentiekben említett ingatlanon működik az Ábránd Állatotthon és az Állatkegyeleti Park is, – a kezdeményező egyesület indítványával egyetértve – arra teszek javaslatot, hogy a közterület a szombathelyi születésű költő, Weöres Sándor ismert verse nyomán **Kutyatár utca** néven kerüljön elnevezésre.

Kérem a Tisztelt Közgyűlést, hogy az előterjesztést megtárgyalni és a határozati javaslatokat elfogadni szíveskedjék.

**Szombathely, 2022. június „ ”.**

**(: Dr. Nemény András :)**

**I.**

**HATÁROZATI JAVASLAT**

**…/2022. (VI.27.) Kgy. számú határozat**

1. Szombathely Megyei Jogú Város Közgyűlése a Magyarország helyi önkormányzatairól szóló 2011. évi CLXXXIX. törvény 42. § 8. pontja értelmében a Hajnóczy József utcának a Szombathely, belterület 10598 hrsz-ú, kivett közút megjelölésű, külön helyrajzi számon szereplő részét Hajnóczy József utcáról Király Ferenc utcának nevezi át.
2. A Közgyűlés felkéri a polgármestert és a jegyzőt, hogy az 1. pontban elhatározott közterület átnevezéssel kapcsolatos adatszolgáltatási kötelezettségek teljesítése iránt intézkedjen, a nyilvántartásokon szükséges átvezetésről gondoskodjon.
3. A Közgyűlés felkéri a polgármestert, hogy a lakosságot a közterület átnevezéséről az önkormányzati hetilap és a Városi TV útján értesítse.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(a végrehajtás előkészítéséért:

Dr. Holler Péter, a Hatósági Osztály vezetője

Kalmár Ervin, a Városüzemeltetési Osztály vezetője

Dr. Kovács Előd, a Polgármesteri Kabinet vezetője)

**Határidő:** azonnal

**II.**

**HATÁROZATI JAVASLAT**

**…/2022. (VI.27.) Kgy. számú határozat**

1. Szombathely Megyei Jogú Város Közgyűlése a Magyarország helyi önkormányzatairól szóló 2011. évi CLXXXIX. törvény 42. § 8. pontja értelmében a Szombathely, külterület 0770 hrsz-ú, kivett országos közút megjelölésű közterületet Kutyatár utcának nevezi el.
2. A Közgyűlés felkéri a polgármestert és a jegyzőt, hogy az 1. pontban elhatározott közterület elnevezéssel kapcsolatos adatszolgáltatási kötelezettség teljesítése iránt intézkedjen, a nyilvántartásokon szükséges átvezetésről gondoskodjon.
3. A Közgyűlés felkéri a polgármestert, hogy a lakosságot a közterületi elnevezésről az önkormányzati hetilap és a Városi TV útján értesítse.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(a végrehajtás előkészítéséért:

Dr. Holler Péter, a Hatósági Osztály vezetője

Kalmár Ervin, a Városüzemeltetési Osztály vezetője

Dr. Kovács Előd, a Polgármesteri Kabinet vezetője)

**Határidő:** azonnal